Ana Ipătescu

Ana Ipătescu (1805–1875) var en rumensk revolusjonær. Hun deltok i revolusjonsforsøket i Romania i 1848.

Hun vokste opp i București og ønsket å gå på skolen, men hennes stemor var imot. I București fantes det den gangen ingen offentlige skoler for jenter. Kvinner skulle ikke ha noe yrke, men gifte seg, få barn og ta seg av hjemmet. De kunne imidlertid gifte seg fra fylte 12 år.

Ipătescu aksepterte intet ordinært livsløp for en kvinne og tvang seg til å gå på en privat skole for jenter. Det var kostbart, men hennes far hadde tilstrekkelig med midler. Det er ikke kjent hvilket yrke hun tok.

Hun giftet seg for andre gang i en alder av 27, etter å skilt seg året før. Den første ektemannen hadde først og fremst vært interessert i hennes fars penger, men det var annerledes med Nicolae, den nye mannen. Han var funksjonær i finansdepartementet og hun tok hans etternavn.

Etter initiativ fra sin ektemann begynte hun å møte representanter for Frăţia (Broderskapet), en hemmelig, revolusjonær organisasjon som ble stiftet i 1843. Broderskapets mål var et forent, uavhengig Romania.

Våren 1848 brøt revolusjonen i Romania løs, og en ny regjering bestående av medlemmer av Broderskapet, ble dannet. Den 19. juni ble imidlertid den nye regjeringen innesperret i kongepalasset. Da meldte Ipătescu seg og stilte opp med et sjal i nasjonalfargene blått, gult og rødt rund halsen. Sammen med folkemengden klarte hun å befri fangene. Hun ble feiret som den rumenske revolusjonens heltinne. Mediene mente at hun var forelsket i selve revolusjonen. De kunne ikke på annen måte forklare at en kvinne hadde vist en slik besluttsomhet.

Referanser 

Personer fra București
Rumenske politikere
Revolusjonære